Maris Valk-Falk

Maris Valk-Falk (sünninimi Maris Miks; 21. oktoober 1934 – 19. mai 2016) oli eesti pianist, muusikapedagoog ja muusikateadlane.In memoriam Maris Valk-Falk, Sirp 03.06.2016

1954. aastal lõpetas ta Tallinna Muusikakooli klaveri eriala Anna Klasi õpilasena. 1959. aastal lõpetas ta Tallinna Riikliku Konservatooriumi Laine Metsa õpilasena. Aastatel 1979–1983 jätkas õpinguid kaugõppes Moskvas Gnessinite-nimelises Muusikapedagoogika Instituudis pedagoogika ja metoodika kateedri aspirantuuris Avgusta Malinkovskaja juhendamisel. Ta läbis ka täiendusõppe kvantitatiivse muusikaanalüüsi alal Thbilisi konservatooriumi esteetika ja filosoofia kateedris Moissei Boroda juhendamisel. 1980. aastatel osales klavessiinimängijana Zuzana Růžičková, Borbála Dobozy ja Christopher Stembridge’i meistrikursustel.

Aastatel 1952–1959 töötas ta klaveriõpetajana Tallinnas Nõmme Lastemuusikakoolis ja aastatel 1960–1974 Tartu Muusikakoolis. Seejärel oli ta kuni 1989. aastani Tallinna Riikliku Konservatooriumi klaverikateedri vanemõpetaja ja aastatel 1989–2004 Eesti Muusikaakadeemia interpretatsioonipedagoogika instituudi vanemõpetaja ja lektor. Ta õpetas klaverit, klavessiini, pianismi ajalugu ja klaveriõpetuse metoodikat, varase klahvpillimetoodika ajalugu, samuti mitmeid valikaineid ning juhendas ka pedagoogilist praktikat ja magistritöid. Tema õpilased ja juhendatavad on olnud Taissia Filippova, Nata-Ly Sakkos, Vaike Sarv, Jüri Tallinn, Kristi Kärmas, Jaan Ross ja Irina Zahharenkova.

Huvi muusikateoreetiliste teemade vastu viis ta ka teadusmaailma. 1990. aastatest esines ta sageli rahvusvahelistel teaduskonverentsidel, oli Euroopa Kognitiivsete Muusikateaduste Ühingu asutajaliige (1991) ja ühingu teadusajakirja Musicae Scientiae toimetuskolleegiumi liige (2001–2015). Samuti oli ta oluline tegevusvaldkond eestikeelse muusikateoreetilise kirjasõna arendamine nii artiklite kui ka muusikaarvustuste autorina, tõlkijana, toimetajana, samuti kirjastuse Scripta Musicalia arendajana. Tema artikleid ja konverentsiettekannete teese on avaldatud Eesti, Suurbritannia, Itaalia ja Poola teadusväljaannetes. Aastast 2005 oli Maris Valk-Falk tegev Pärnu Nüüdismuusika Päevade korraldamisel. Ta oli ka Eesti Arnold Schönbergi Ühingu aktiivne liige.

Isiklikku
Tema abikaasa oli Endel Valk-Falk.

Viited

Kategooria:Eesti pianistid
Kategooria:Eesti muusikapedagoogid
Kategooria:Eesti muusikateadlased
Kategooria:Eesti Muusika- ja Teatriakadeemia vilistlased
Kategooria:Eesti Muusika- ja Teatriakadeemia õppejõud
Kategooria:Rahumäe kalmistule maetud
Kategooria:Sündinud 1934
Kategooria:Surnud 2016